FER ตั้งเอ็มดี Ferrum Energy ชิงเค้กโซลาร์ฟาร์มส่วนราชการฯ 800 MW
FER แต่งตั้ง “โสภณ วชิรอนันต์" ที่ปรึกษาอิสระ ศึกษาความเป็นไปได้ในการลงทุนโครงการโรงไฟฟ้า นั่งเอ็มดี บริษัท Ferrum Energy ซึ่งเป็นบริษัทลูก เตรียมพร้อมลุยโซลาร์ฟาร์มส่วนราชการฯ 800 เมกะวัตต์ (MW) ที่เตรียมเปิดให้ยื่นโครงการในวันที่ 1 พ.ย.58 นี้ มั่นใจหนุนธุรกิจเติบโตอย่างแข็งแกร่ง
1 ก.ย. 2558

นายประสิทธิ์ ศรีสุวรรณ ประธานเจ้าหน้าที่บริหาร บริษัท เฟอร์รั่ม จำกัด (มหาชน) หรือ FER เปิดเผยว่า บริษัท Ferrum Energy ได้แต่งตั้งนาย นายโสภณ วชิรอนันต์ เข้ามาดำรงตำแหน่ง กรรมการผู้จัดการใน Ferrum Energy มีผลวันที่  1 ก.ย.58 เพื่อเตรียมความพร้อมเข้าร่วมยื่นสมัครโครงการโรงไฟฟ้าพลังงานแสงอาทิตย์แบบติดตั้งบนพื้นดิน สำหรับหน่วยงานราชการและสหกรณ์ภาคการเกษตร 800 เมกะวัตต์ ที่จะเปิดให้ยื่นในวันที่ 1 พ.ย.
“คุณโสภณ วชิรอนันต์ เคยทำงานในสถาบันการเงินมาเป็นเวลากว่า 20 ปี ก่อนที่จะมาทำหน้าที่เป็นที่ปรึกษาทางการเงินอิสระ ให้คำปรึกษาและวิเคราะห์ความเป็นไปได้ในการลงทุนโครงการโรงไฟฟ้า ทำให้เรามั่นใจว่าจะช่วยผลักดันให้ธุรกิจของ  Ferrum Energy เติบโตอย่างแข็งแกร่งในอนาคต”นายประสิทธิ์ กล่าว
อนึ่ง คณะกรรมการกำกับกิจการพลังงาน (กกพ.) ได้ออกประกาศเกี่ยวกับโซลาร์ฟาร์ม สหกรณ์การเกษตรและหน่วยราชการ 800 เมกะวัตต์ แบ่งเป็น การรับซื้อไฟฟ้าสำหรับหน่วยงานราชการไม่เกิน 400 เมกะวัตต์ และสหกรณ์ภาคการเกษตรไม่เกิน 400 เมกะวัตต์ โดยกกพ.กำหนดเป้าหมายรับซื้อระยะแรก 600 เมกะวัตต์ จ่ายไฟฟ้าเข้าระบบไม่เกิน 30 ก.ย.59
โดยระยะแรกจะเน้นรับซื้อจากพื้นที่ภาคตะวันตก ภาคตะวันออก และภาคกลางเป็นหลัก ขณะที่ยังไม่มีการรับซื้อไฟฟ้าในเขตภาคใต้แลภาคตะวันออกเฉียงเหนือ ส่วนที่เหลือจะเป็นการรับซื้อไฟฟ้าระยะสอง จะจ่ายไฟฟ้าเข้าระบบตั้งแต่วันที่ 1 ม.ค.61-30 มิ.ย.61
ทั้งนี้ กำหนดเปิดให้ยื่นของเข้าร่วมโครงการตั้งแต่วันที่ 1-7 พ.ย. และคาดว่าจะประกาศรายชื่อผู้ผ่านการพิจารณาอย่างเป็นทางการในวันที่ 24 ธ.ค.นี้